Bezdonių herbas

Bezdonių herbas – pagrindinis Bezdonių miestelio ir Bezdonių seniūnijos (Vilniaus rajono savivaldybė) heraldinis atributas.

 Aprašymas 

Skydas perkirstas dantyta (mūro) linija ir perskeltas. Pirmajame ir ketvirtajame mėlynuose laukuose po tris sidabrinius alyvos žiedus; antrasis ir trečiasis laukai – sidabriniai.Bezdonių herbas. Lietuvos heraldikos komisija, Facebook.com (2025-10-10).

 Simbolika 

Alyvos žiedai siejami su legenda apie nelaimingą dvaro ponaičio ir kaimo mergelės Danutės meilę. Tėvams neleidus jiems tuoktis, ponaitis sielvartavęs dėl savo meilės šaukdamas lenkiškai Bez Dany żyć nie mogę („be Danos negaliu gyventi“). Jos atminimui buvo pradėtos sodinti alyvos. Tarmiškai bezas, bezdas ir reiškia alyvą. Kadangi iš tikrųjų vietovės vardas kilęs nuo Bezdonės upelio, galbūt reiškiančio „bedugnis, labai gilus“, tai herbe bedugnės prasmė užkoduota skydo dalinimu į keturis laukus ir alyvos bei jos atspindžio vaizdavimu.Bezdonių herbas. Vrsa.lt (tikrinta 2026-01-02).

Mėlyna herbo spalva simbolizuoja dieviškąją išmintį, tai liudija jėzuitų ordino veiklą Bezdonyse ir Bezdonių bažnyčią. Ši spalva taip pat reiškia ištikimybę, pastovumą, sąžiningumą. Sidabras heraldikoje simbolizuoja vandenį, herbe atspindi pro gyvenvietę tekančią Bezdonę. Sidabras rodo turtą, dorumą, skaistumą. Skydą dalijanti dantyta (mūro) linija simbolizuoja Bezdonių dvarą.

 Istorija 

Seniūnija dėl herbo į heraldikos komisiją kreipėsi 2022 m. spalį. Herbą 2025 m. rugsėjo 30 d. dekretu Nr. 1K-448 patvirtino Lietuvos prezidentas Gitanas Nausėda. Etalono dailininkas – Jonas Kutka.

 Šaltiniai 

Herb
Kategorija:Vilniaus rajono savivaldybės gyvenviečių herbai
Kategorija:2025 m. patvirtinti Lietuvos gyvenviečių herbai
Kategorija:Lietuvos miestelių herbai